‘Kapers’ vinnig in Durban aangekeerArgieffoto: SAPD Twee mans is Saterdag spoedig in Sydenham in Durban in hegtenis geneem kort nadat hulle glo ŉ motor gekaap het. Maj. Thulani Zwane, provinsiale polisiewoordvoerder, het gesê ŉ vrou was in haar motor toe twee mans haar omstreeks 08:30 in Randleweg genader en ŉ vuurwapen op haar gerig het. “Die vrou is uit haar motor gedwing en die verdagtes het met haar motor weggejaag. Die Durban-polisie se honde-eenheid het op die voorval reageer en kort daarna die motor in die Chesterville-omgewing opgemerk,” het Zwane gesê. Die verdagtes se motor is van die pad afgetrek en hulle is in hegtenis geneem. Die polisie het beslag gelê op die gekaapte motor en ŉ ander motor wat die verdagtes gebruik het. Die mans, albei 27 jaar oud, moet Maandag in die Durban-landdroshof verskyn op ŉ kapingsaanklag.